ཁོ་བོའི་བསམ་ཚོད་ལ་དེ་ནི་རྟོགས་དཀའ་བ་དང་བསྒྲུབ་དཀའ་བ་ཞིག་གཏན་ནས་མིན་པར་སྙམ།དཔེར་ན་ཁྱོད་ཀྱིས་ལམ་འགྲམ་ནས་མེ་ཏོག་ཡག་པོ་ཞིག་མཐོང་བའི་དབང་དུ་བཏང་ན།ཁྱོད་ཀྱིས་ལམ་འགྲམ་ནས་མེ་ཏོག་ཡག་པོ་ཞིག་མཐོང་སྲིད་པ་གདོན་མི་ཟ་ལ།ཁྱོད་ཀྱིས་ངེས་དགོས་པ་ནི་རང་གིས་མེ་ཏོག་དེའི་ཡག་ཅི་ཞིག་མཐོང་སོང་བ་དེ་ཡིན།མེ་ཏོག་དེའི་ཁ་དོག་དང་དབྱིབས།སྐྱེ་སའི་གནས་དང་བཞད་པའི་དུས།མེ་ཏོག་དེ་དང་འབྲེལ་བའི་གཏམ་རྒྱུད་ཅིག་གམ་དོན་དག་ཅིགགང་ལྟར་མེ་ཏོག་དེ་ལ་གཞན་དང་མི་འདྲ་བའི་ཐུན་མོང་མ་ཡིན་པའི་ཡག་ཅིག་ཡོད་པ་ངེས་གཏན་ཡིན་པས།ཁྱོད་ཀྱིས་མཐོང་དགོས་པ་ངོ་མ་ནི་དེ་ཡིན་ལ།དེ་ཡང་ཁྱོད་ཀྱིས་ཡིག་ངོར་བྲིས་ནས་མ་བཤད་ན་གཞན་སུས་ཀྱང་མི་རྟོགས་པ་ཞིག་ཡིན་ངེས་ལ།གསར་རྩོམ་གྱི་འགྱུར་བ་མེད་པའི་སྙིང་པོ་ངོ་མའང་ཡིན་པ་དེ་ག་རང་རེད།འོན་ཀྱང་།འདིར་བརྗོད་འདོད་པ་ནི་བྱ་དངོས་སྒྲུང་གསུམ་གང་རུང་གི་གཞན་དང་མི་འདྲ་བའི་ཆ་དེ་གསར་རྙེད་འབྱུང་དགོས་ན།ཁྱོད་ཀྱིས་འཚོ་བ་ལ་སེམས་དང་བསམ་པས་ལྟ་ཉན་བསམ་གསུམ་བྱེད་དགོས་པ་དང་།དེ་ནི་ཁྱོད་ལ་འཚོ་བ་ལ་བཅངས་པའི་དགའ་ཞེན་དེ་མེད་ན་མི་ནུས་པ་ཡིན་ཞེས་པ་དེ་ཡིན།